
A H-faktorral rokon humán CFHR5 fehérje szerepe: komplementgátlás helyett komplementaktiválás

A veleszületett immunrendszer részeként a komplementrendszernek fontos szerepe van a fertőzések elleni védekezésben. Túlzott mértékű aktivációját és a saját szövetek károsítását szervezetünk komplementszabályozó fehérjéi akadályozzák meg.
A komplementaktiváció egyik legfőbb gátló fehérjéje a H-faktor. A vele szerkezetileg rokon CFHR fehérjék szerepe azonban még jórészt tisztázatlan. Mivel a CFHR5 génváltozatai vesebetegségekkel (pl. CFHR5 nefropátia, atípusos hemolitikus urémiás szindróma) asszociáltak, illetve a fehérje a betegek veseglomerulusaiban felhalmozódik, célunk a fehérje funkciójának megértése volt. Kimutattuk, hogy a CFHR5 liganduma a gyulladás során fokozottan termelődő pentraxin 3 (PTX3). A ligandum kötéséért a H-faktorral kompetál, annak reguláló hatását csökkenti mind pentraxinhoz, mind az extracelluláris mátrixhoz kötődve. A CFHR5 nefropátiával asszociált mutáns CFHR5 viszont gyengébben kötődik a PTX3-hoz. A CFHR5-höz kötődik a komplementrendszer klasszikus útvonalát aktiváló C1q, a kötődés mértéke a PTX3 CFHR5-höz való kötődésével pedig még nagyobb. A CFHR5 fehérjén felépülhet az ún. alternatív komplement út C3-konvertáz enzime, melynek kialakulását eredményeink szerint egyes bakteriális eredetű komplement inhibitorok befolyásolják.
A CFHR5 szerepe tehát - szemben a H-faktorral - a komplementaktiváció fokozása: a H-faktorral való kompetíciója révén a komplementgátlás mértékét csökkenti, a C1q fokozott kötődését biztosítja és a C3-konvertáz felépülésének elősegítésével az alternatív útvonalat aktiválja.



